รมต.ต่างประเทศสหรัฐฯ ยืนยันยังไม่เลิกมาตรการลงโทษทางเศรษฐกิจต่อพม่าขณะนี้
อองซานซูจีก็ยืนยันจุดยืนที่คัดค้านการยกเลิกมาตรการดังกล่าว
นางฮิลลารี คลินตัน รมต.ต่างประเทศสหรัฐฯ เริ่มการเยือนพม่าโดยจะใช้เวลาสองวันเพื่อหารือกับผู้นำรัฐบาลรวมทั้งนางออง ซาน ซู จี และกล่าวว่าสหรัฐฯ รวมทั้งอีกหลายประเทศหวังว่ารำไรแสงแห่งความหวัง ตามคำกล่าวของประธานาธิบดีโอบาม่าที่เกาะบาหลี จะจุดประกายให้เกิดความเคลื่อนไหวเพื่อการเปลี่ยนแปลงที่เป็นประโยชน์ต่อประชาชนพม่า รัฐมนตรีว่าการกระทรวงการต่างประเทศสหรัฐฯ กล่าวก่อนเดินทางถึงพม่าด้วยว่าสหรัฐฯ จะยังไม่ยกเลิกมาตรการลงโทษทางเศรษฐกิจต่อพม่าขณะนี้ ส่วนนางอองซานซูจี ผู้นำฝ่ายค้านของพม่าก็ยืนยันจุดยืนของเธอที่คัดค้านการยกเลิกมาตรการดังกล่าวเช่นกัน สหรัฐฯ กับสหภาพยุโรปใช้มาตรการลงโทษทางเศรษฐกิจต่อรัฐบาลพม่าจากการที่รัฐบาลพม่าละเมิดสิทธิมนุษยชนและมีการปฏิบัติที่ไม่เป็นประชาธิปไตย แต่รัฐบาลพม่าต้องการให้มีการยกเลิกมาตรการลงโทษนี้ ทางด้านจีน ถึงแม้สื่อมวลชนของทางการจีนจะวิจารณ์สหรัฐฯ ว่าพยายามใช้พม่าในนโยบายเพื่อปิดล้อมและโดดเดี่ยวจีนก็ตาม แต่โฆษกกระทรวงการต่างประเทศจีนแถลงว่า จีนไม่วิตกกังวลเรื่องการเยือนพม่าของรัฐมนตรีต่างประเทศสหรัฐฯ และว่าพม่ากับประเทศตะวันตกอื่นๆ ควรเพิ่มการติดต่อและปรับปรุงความสัมพันธ์ และหวังว่าการหารือระหว่างนางฮิลลารี คลินตันกับผู้นำของพม่าครั้งนี้จะอำนวยประโยชน์ต่อเสถียรภาพและการพัฒนาของพม่าด้วย